User:Cyrushmh

老君曰：大道無形，生育天地；大道無情，運行日月；大道無名，長養萬物. 吾不知其名，強名曰道. 夫道者，有清有濁，有動有靜. 天清地濁，天動地靜；男清 女濁，男動女靜. 降本流末，而生萬物. 清者濁之源，動者靜之基（清靜心經: 靜者動之基）. 人能常清靜，天地悉皆歸. 夫人神好清，而心擾之；人心好靜，而慾牽之. 常能遣其慾，而心自靜；澄其心，而神自清. 自然六慾不生，三毒消滅. 所以不能者，為心未澄，慾未遣也. 能遣之者，內觀其心，心無其心；外觀其形，形無其形；遠觀其物，物無其物. 三者既無，唯見於空. 觀空亦空，空無所空. 所空既無，無無亦無. 無無既無，湛然常寂. 寂無所寂，慾豈能生. 慾既不生，即是真靜. 真常應物，真常得性. 常應常靜，常清靜矣！ 如此清靜，漸入真道. 既入真道，名為得道. 雖名得道，實無所得. 為化眾生，名為得道. 能悟之者，可傳聖道. 老君曰：上士無爭，下士好爭. 上德不德，下德執德. 執著之者，不明道德. 眾生所以不得真道者，為有妄心. 既有妄心，即驚其神. 既驚其神，即著萬物. 既著萬物，即生貪求. 既生貪求，即是煩惱. 煩惱妄想，憂苦身心，便遭濁辱，流浪生死，常沉苦海，永失真道. 真常之道，悟者自得. 得悟道者，常清靜矣！